google/wiki40b huggingface dataset:
Klåstadskipet

Funn og konstruksjon

Klåstadkipet ble funnet på et jorde innerst i Viksfjord i Larvik, ikke langt fra Kaupang. Man tenker seg at skipet har forlist ute på Vikskilen og har drevet synkeferdig inn på grunt vann i Klåstadkilen. Når skipet ble funnet et stykke inne på land, skyldes det at landet her har steget ca. to meter siden vikingtiden. Skipet er noe ødelagt av arbeid med å drenere jordene der det ble funnet. Vraket var kjent, men ble liggende upåaktet fram til 1970, da Arne Emil Christensen gravde det fram og fikk det til Vestfold Fylkesmuseum (som i dag heter Slottsfjellmuseet) i Tønsberg der det er utstilt.
Klåstadskipet skiller seg på flere måter fra de mer kjente vikingskipene;  Oseberg, Gokstad og Tune. Det er et vrakfunn, mens de tre andre skipene er gravgods. 
Klåstadskipet er sannsynligvis et lasteskip, en knarr, og er årringsdatert til 998.
Som andre vikingskip er det klinkbygd. Det hadde keiper til årer. Kjølen er 16,15 meter lang, og dermed litt mindre enn Gokstadskipet. Skipet er bygget av eik; de øvre bordgangene er av furu og de øvre delene av spantene er av bøk.
Da skipet gikk tapt var det en last ombord av brynesteinemner fra Eidsborg i Telemark.
En kopi av Klåstadskipet ble sjøsatt i Tønsberg i september 2018 og fikk navnet «Saga Farmann».
Storevardsbrekka

Storevardsbrekka er et boligfelt i Florvåg på Askøy. Feltet ble utbygd i tidsrommet 1977–1979, av A/L Askøy Selvbyggerlag. Flere profesjonelle aktører i byggebransjen i bergensområdet hadde da takket nei, ettersom de mente det var for bratt terreng til å kunne benytte området til frittstående boligbygging. Men et selvbyggerlag etter initiativ av Otto Høvig bygget det ut.

Navnet

På folkemunne går område under navnet Thorsenfeltet, ettersom det var Thorsen-familien i Florvåg som i sin tid eide området. Hovedveien gjennom området heter Storevardsbrekka, etter toppen av fjellet som har navnet Storevarden. Det er en stikkvei fra Storevardsbrekka med navn Rindane.

Utbygging

Dag Arne Danielsen har utgitt et hefte på 172 sider som omhandler utbyggingen av Storevardsbrekka. Se eksterne lenker for mer informasjon.
Andrine Christensen

Familie

Andrine Christensen var datter av Hans Nicolay Johansen og Ellen Christensen. Hun ble 15. mars 1832 gift i Christiania med cand.jur. og senere fogd i Nordland Mathias Peter Janus Neuberg (1805-1877). Gjennom datteren Karen Randine Neuberg var hun svigermor til teologen, redaktøren og skolemannen Peter Laurentius Larsen.

Liv og virke

Andrine Christensen var elev ved Strömbergs teater i Christiania fra åpningen 30. januar 1827. Åpningsdagen utførte hun solopartier i dansedivertissementet, knapt 13 år gammel. Om hennes og frøken Henriette Hansens innsats skrev Morgenbladet blant annet «Nu begynte Figuranterne Dandsen, og derefter udførtes fire Solopartier af Jomfruerne Henriette Hansen og Andrine Christensen, hvilke Hr. Strømberg har taget til sig som sine egne Børn. Med fortjent Bifald lønnedes disse Dandserinder, hvis Lethed og Gratie snart kunne haabes forenede med større Fasthet og Routine».
Hun fikk sin skuespillerdebut samme sted 21. mars 1827 som Jacob i Drengene fra Auvergne. Samme sommer reiste hun med Strömbergs teater på et lengre gjestespill i Drammen, før selskapet la ut på turné.
Da teaterdirektør Strømberg i 1828 måtte leie ut teaterbygningen sommeren 1828 til det nyopprettede teaterselskapet «Christianias Offentlige Theater», sørget han i leiekontrakten for at Andrine og hennes enda yngre skuespillerkollega Henriette Hansen skulle få fortsette å opptre mot en gasje på 100 speciedaler i året. Henriette og Andrine Christensen bodde hos Strømberg som en slags pleiebarn.

Roller i utvalg

Jacob i Drengene fra Auvergne av August von Kotzebue (Strömbergs teater, Christiania, 1827)
A Good Evening to You

A Good Evening to You er et musikkalbum fra 2000 utgitt av den norske musikkgruppen Trio Troika. Dette var bandets første plateutgivelse.
Copa América 2015

Gruppespill

I den innledende runda var laga fordelt på tre grupper à fire lag. De to beste fra hver gruppe, pluss de to beste treerne, gikk videre.

Sluttspill

De to beste i hver gruppe pluss de to beste treerne går videre til sluttspillet.
Giorgio Napolitano

Universitetet

Giorgio Napolitano begynte i 1942 å studere ved universitetet i Napoli og ble medlem av universitets fascistgruppe, Gruppo Universitario Fascista. Der ble han kjent med flere andre studenter som var kritiske til fasciststyret. Senere grunnla han en kommunistisk partisangruppe som kjempet mot fascistene. Han ble ferdig utdannet jurist i 1947.

Politisk utvikling og karriere

Napolitano ble i 1945 medlem av Italias kommunistparti (Partito Comunista Italiano, PCI) og innvalgt i parlamentet i 1953. I 1956 ble han medlem av partiets nasjonalkomité og ble leder for kommisjonen for Sør-Italia.
Oppstanden i Ungarn i 1956 ble slått ned av de sovjetiske okkupantene, og det italienske kommunistpartiet kalte ungarerne for «kontrarevolusjonære», «undergravere» og andre skjellsord. Napolitani støttet partiets linje. Senere har han tatt avstand fra og beklaget denne holdningen.
Partiets håndtering av den ungarske oppstanden førte til at det ble splittet i 1956, da den største fagbevegelsen tok avstand fra kommunistpartiets linje og støttet oppstanden. Mange hevdet at Italias vei til sosialisme måtte baseres på demokrati. Deres synspunkter ble støttet av Giorgio Amendola.
Napolitano stod nær Amendola, og ble etterhvert en av partiets mest innflytelsesrike politikere og ledende representant for den moderat-sosialdemokratiske fløyen i partiet, de såkalte Miglioristi. Napolitano gikk aktivt inn for endringen partiets navn til Democratici di Sinistra (venstredemokratene). I sitt eget parti ble han av og til kritisert for å være for USA-vennlig.
Fra 1992 til 1994 var Napolitano president for det italienske deputertkammeret og fra 1996 til 1998 innenriksminister. Han var medlem av Europaparlamentet fra 1999 til 2004. I oktober 2005 ble han utnevnt til senator på livstid av president Carlo Azeglio Ciampi, sammen med Sergio Pininfarina.
Den 7. mai 2006 foreslo Romano Prodi ham som kompromisskandidat for det italienske presidentvervet. Han ble valgt i den fjerde avstemningen den 10. mai. I april 2013 ble han, som den første president i Italias historie, gjenvalgt for en ny 7-årsperiode. Napolitano ble valgt i åttende valgomgang.

Familie

Giorgio Napolitano er gift med Clio Maria Bittoni, og har to sønner.
Norwegian Spitfire Foundation

Norwegian Spitfire Foundation (NSF) ble etablert i 2012 med formål om å skaffe, vedlikeholde og operere krigsflyet Supermarine Spitfire og andre historiske fly. Stiftelsen har den grunnleggende ideologien at det å vise frem fly i sitt rette element er en god måte å formidle flyhistorie på, og spesielt med tanke på de norske jagerflygernes historie.
Ebel es-Saqi

Ebel es-Saqi, Ebel el-Saqi, eller Ibl es-Saqi, (arabisk: إبل السقي) er en landsby i distriktet Marjayoun i guvernementet Nabatiye i Sør-Libanon. Navnet betyr «stedet hvor dyrene kommer for å drikke». Befolkninga er på ca. 2000 personer (1990), og de er hovedsakelig kristne og drusere. Byen ligger 720 moh. på en åsrygg vest for elva Hasbani. Landsbyen har tre kirker, en greskortodoks, en katolsk og en protestantisk. Ebel es-Saqi var hovedkvarter for den norske infanteribataljonen Norbatt fra 1978 til 1998, og fikk i denne perioden et voldsomt økonomisk oppsving med mange forretninger, restauranter, frisørsalonger og vaskerier. Etter at Norbatt trakk seg ut, falt bunnen ut av forretningslivet. Inderne som tok over etter nordmennene, har begrenset kjøpekraft, så nesten alle butikkene er lagt ned. I nordre del av byen ligger Norbatts plass til ære for de norske styrkene.
I 1991 ble de fleste forlegningene flyttet ut av Ebel es-Saqi til en ås nord for byen, Jabal Qalaat Jabbour, som i norsk oversettelse har fått navnet Falkehøyden. 
Ordfører (valgt i mai 2004) var Ryad Abu Samra (død 28. november 2006).
Huaihua

Huaihua (kinesisk: 怀化; pinyin: Huáihuà) er en by på prefekturnivå i provinsen Hunan i Sør-Kina. Befolkningen innen selve bygrensene anslås (2005) til 300 000. Prefekturet Huaihua har totalt 5 millioner innbyggere.
Byen har kjemisk og farmasøytisk industri, og er et viktig jernbane- og veiknutepunkt mellom Vest- og Øst-Kina. Selve byen har stor trafikkforurensing.
Huaihua har hatt universitet siden 1958, en fargerik befolkning bestående både av Han-kinesere og mange minoriteter (Miao, Dong). Omgivelsene er interessante og vakre, både naturmessig og kulturelt.
Byens flyplass, Zhijiang Hunan, ligger 35 km fra Huaihua sentrum, og trafikkeres av China Southern Airlines.
Zhijiang var en viktig militærflyplass under andre verdenskrig, og skueplass for den japanske kapitulasjonen overfor Kina i 1945. Det gamle baseanlegget er i dag et museum om motstanden mot japanerne. I Zhijiang by ligger verdens lengste overbygde bru, konstruert i Dong-arkitektur, en såkalt «Vind-og-regn bru.»
Fra Huaihua er det to timers bussreise til den gamle elvebyen Fenghuang, og fire timers togreise til Zhangjiajie ved den storslåtte naturparken Wulingyuan. Togreise til Beijing tar 23 timer, til Guangzhou 13 timer. Det er nylig fullført en ny høyhastighets motorvei fra Huaihua til Chongqing, og parallelt også en ny høyhastighets togtrasé.

Samferdsel

Kinas riksvei 209 løper gjennom området. Den begynner i Hohhot i Indre Mongolia, krysser gjennom provinsene Shanxi, Henan, Hubei, Hunan og ender opp i havnebyen Beihai i Guangxi.
Kinas riksvei 320 går gjennom området. Den begynner i Shanghai og løper sørvestover til grensen mellom provinsen Yunnan og Burma. Underveis er den innom blant annet Hangzhou, Nanchang, Guiyang, Kunming og Dali.
Løkkebergveien 41

Løkkebergveien 41 er en funkis-villa i Drammen. Den er kjent som et kunstnerhjem ettersom forfatteren Sigurd Christiansen (1891–1947), fikk huset bygget til seg i 1931 og bodde her til sin død.
Huset ble bygget i 1931 etter tegninger av arkitekt Christian Fredrik Arbo (1876–1951), for prispengene Christiansen mottok for romanen To levende og en død i 1931. Arbo hadde arbeidet innenfor en nyklassisistisk og nybarokk stil inntil ca. 1930. Da fanget han opp impulser fra Bauhaus og Le Corbusier, og ved jubileumsutstillingen i Drammen i 1930 og i villaene i Løkkebergveien 1 og 41 arbeidet han i funksjonalistisk stil.
Løkkebergveien 41 ligger på Toppenhaugen, godt synlig og med god utsikt. Huset var opprinnelig sitrongul med rød kontrastfarge, og var på folkemunne kjent som «det gule huset i Løkkebergparken».
Huset er i privat eie, og er bevart forholdsvis lite endret. Dagens eiere er de fjerde eiere av eiendommen siden 1984. Den er ikke tilgjengelig for publikum.
Axel Heiberg-breen

Axel Heiberg-breen eller Axel Heiberg Glacier er en 55 km lang isbre i Antarktis. Isbreen strekker seg fra polarplatået ned til Rossbarrieren gjennom en dal i Dronning Mauds Fjell.
Isbreen ble oppdaget i november 1911 av Roald Amundsen og navngitt av ham til heder for finansmannen Axel Heiberg, som hadde vært med å finansiere en rekke polarekspedisjoner. Den fikk først navnet Folgefonni på grunn av likheten med Folgefonna i Norge, men Amundsen valgte raskt å bytte navnet. Amundsen brukte isbreen for å komme seg opp til polarplatået under ekspedisjonen som var den første til å nå Sydpolen.
Liberias herrelandslag i fotball

Afrikamesterskap
Johan Ivarsson

Karriere

Han debuterte i VM i orientering i 1995. I tyske Detmold ble han nummer seks på kortdistansen og var med på det svenske laget som tok bronse på stafetten. Ivarsson løp tredje etappe på laget som ellers besto av Lars Holmqvist, Jimmy Birklin og Jörgen Mårtensson. Som ankermann gjentok Ivarsson bedriften og bidro til ny bronsemedalje i stafett under verdensmesterskapet i skotske Inverness i 1999. Denne gangen var Birklin, Håkan Eriksson og Jörgen Olsson de øvrige på laget som ble slått av Norge og Finland i de britiske skogene.
Ivarsson vant den totale verdenscupen i 1996 foran lagkamerat og rival Jörgen Mårtensson. To år senere, i 1998, måtte han se seg slått av danske Chris Terkelsen med kun to poengs margin.

Klubbkarriere

Johan Ivarsson orienterte for klubbene OK Illern og IK Hakarpspojkarna i Sverige. Da han var på toppen av karrieren representerte han norske Bækkelagets SK. Senere løp han for Trondheimsklubben Freidig der han stadig er en aktiv skikkelse. 
Ivarsson var med på å vinne orienteringsverdens største klubbstafett, Jukola, hele tre ganger. Han gikk til topps med IK Hakarpspojkarna i 1992 og med Bækkelaget i 1999 og 2002. Kun 14 løpere har vunnet Jukola flere ganger enn Ivarsson i stafettens historie, som for øvrig strekker seg tilbake til 1949. Han vant den prestisjetunge femdagerskonkurransen O-Ringen sammenlagt i 1998 og 2001.
Militære studier

Militære studier utgis av Forsvarets stabsskole (FSTS). Den er en militærfaglig tidsskriftserie innenfor FSTS ulike fagområder. Skriftserien belyser aktuelle tema knyttet til militær virksomhet. Serien er et forum der militærteori møter operasjonell virksomhet.
Første utgave av Militære studier ble utgitt i 2014. Ansvarlig redaktør er Tormod Heier.
Melodi Grand Prix 1991

Bakgrunn

Søndag 17. februar kunngjorde NRK at de avlyste Melodi Grand Prix 1991 som var planlagt til 16. mars. Juryformann Pål Veiglum begrunnet avgjørelsen med «lav kvalitet og manglende originalitet» blant de 140 innsendte bidragene: «De siste tre årene har kvaliteten på Grand Prix-bidragene sunket jevnt. Nå var tiden moden for å gripe inn», sa Veiglum til Aftenposten. Daværende TV-underholdningssjef, Totto Osvold, avviste at avlysningen var en dramatisk avgjørelse: «Nei, jeg synes ikke det. Dette er rett og slett et forsøk på å komme skikkelig på talefot med det norske musikkmiljøet», sa Osvold. 
Avgjørelsen skapte harme blant de avviste låtskriverne, og blant tidligere deltakere og låtskrivere som Arne Bendiksen og Philip A. Kruse. Tross krisemøter og iherdige forsøk fra musikkbransjen sto NRK fast på avgjørelsen om å avlyse finalen. Et av de refuserte bidragene var Torhild Nigars «I evighet». Denne sangen vant Melodi Grand Prix fem år senere og sikret Norge en andreplass i Eurovision Song Contest 1996.

Norges bidrag

Som en motreaksjon stablet TV3 og Robert Aschberg raskt en alternativ Melodi Grand Prix-finale på beina. De inviterte flere av de refuserte bidragene og sendte finalen lørdag 23. februar – bare dager etter at NRK kunngjorde avlysningen. Vinneren ble oslojenta Heidi Halvorsen med låten «Et liv». De andre deltakerne var Nick Borgen, Mari Maurstad, Anita Bogen, Kristin Svendsen, Kitty Bumbulucz og Harald Tønsager. NRK avviste imidlertid TV3-vinneren, siden kanalen ikke var medlem av EBU, noe som er et krav for å kunne delta i Eurovision Song Contest. I stedet ble det norske bidraget «Mrs. Thompson» laget på bestilling fra NRK.
Som plaster på såret for den avlyste finalen sendte NRK i stedet tv-showet Bare for gøy!. Programmet ble ledet av Jahn Teigen og sendt fra NRK Marienlyst samme kveld som finalen egentlig skulle ha vært sendt. Norges bidrag ble avslørt under sendingen, og flere tidligere Melodi Grand Prix-artister som Nora Brockstedt, Inger Lise Rypdal, Jørn Hoel og Elisabeth Andreassen framførte tidligere vinnerlåter.
Kenichi Serada

Karriere

Kenichi Serada startet sin profesjonelle karriere i Kashima Antlers i 1992. Han har også spilt for Cerezo Osaka.
Lebedos

Lebedos (gresk: Λέβεδος) var en antikk gresk by i Lydia på kysten av Anatolia mot Egeerhavet og en av de tolv byene i det joniske forbund. Den lå lokalisert sør for Smyrna, Klazomenai og Teos, og nord for Efesos. Den lå ved kysten, 90 stadia (16.65 km) øst for odden Myonnesos, og 120 stadia (22.2 km) vest for byen Kolofon.
Den ble bygget på en meget liten halvøy, rundt 175 meter lang, høyeste punkt var 61 meter og med langtange som var 201 meter bred. I dag er den kalt for Kısık og underlagt Ürkmez, en del av distriktsenteret Seferihisar, igjen underlagt provinssenteret Izmir.

Historie

I henhold til geografen Pausanias var stedet først bosatt av innbyggere fra Karia lengre sør inntil joniske grekere innvandret under ledelse av Andraimon, en sønn av Kodros, en konge av Athen, og de snart ble dominerende. Imidlertid hevder historikeren Strabon at byen ble kolonisert av en Andropompos og at byen tidligere het Artis i Lydia. Lebedos ble en blomstrende by takket være sin handel, og var kjent for sine mineralkilder. Den var likevel en av de minste byene i det joniske forbund, holdt tilbake av sin begrensede plass, manglende innland og en relativt dårlige havn.
I hellenistisk tid, rundt 304 f.Kr., forsøkte Antigonos I Monofthalmos å knytte byen sammen med Teos; imidlertid ble denne prosessen ikke fullført og til sist opphevet av hans etterfølger Lysimakhos som isteden flyttet befolkningen til Efesos i 292 f.Kr. Lebedos' blomstrende handel sank betydelig som følge av dette. Under romersk tid kom det en ny vekst, og byen ble et møtested for skuespillere fra hele Jonia da disse ble midlertidig forvist fra Teos, og ble feiret festivaler til ære for Dionysos, men ellers var byen relativ ubetydelig.
I dag er det noen få levninger og ruiner igjen ved dagens Hypsili Hissar i nærheten av den tyrkiske byen Seferihisar.
Lebedos opptrer i Notitiæ episcopatum som et bispested, underbispested av Efesos fram til 1100- og 1200-tallet. Kun tre biskoper er kjent ved navn: Cyriacus som var vitne til den andre konsil i Efesos i 449; Julianus som var representert ved konsilet i Khalkedon i 451; og Theophanes eller Thomas som deltok ved andre konsil i Nikea i 787.
Politiken

Politiken er en dansk dagsavis. Den ble grunnlagt 1. oktober 1884 i København av Viggo Hørup, Edvard Brandes og Hermann Meyer Bing.
Avisen blir utgitt av JP/Politikens Hus A/S, der JP er en forkortelse for  konkurrenten Jyllands-Posten.  Det samme selskapet utgir i tillegg Ekstra Bladet, som første gang utkom i 1904 som et tillegg om den japansk-russiske krig.
Huanglong (Yan'an)

Huanglong (kinesisk: 黄龙县; pinyin:  Huánglóng Xiàn) er et fylke i provinsen Shaanxi i Folkerepublikken Kina. Det ligger i byprefekturet Yan'an.
Folkemengden var på 46 268 innbyggere i 1999.
Genestia

Utseende

Nokså små (6 - 10 millimeter), avlange, blankt svarte praktbiller, pronotum kan ha lyse sidekanter. Kroppen har gjerne tegninger av lyse hår. Pronotum er rundet, dekkvingene har skarpe pigger bakerst og fine punktrader.

Utbredelse

Slekten er utbredt i Afrika, fra Algerie i nord til Sør-Afrika i sør.
Mammuter

Etymologi

Fra russisk, mamot/mamont/mamant, avledet fra det tyrkiske språket yakut, mamma («jord»); fra ideen om at mammuter gravde i jorden som muldvarper.

Beskrivelse

Den hadde en kul på hodet og en foran på ryggen (spekk), og ryggen skrånet kraftig bakover. De nordlige mammutene hadde tykk pels, og om vinteren et opptil 12 cm tykt spekklag under huden. Støttennene var krumbøyde hos hannen. Hunnene hadde mindre og rettere støttenner.

Historie

Mammutelefanten var et arktisk dyr som i kvartær fantes både i Nord-Amerika og Eurasia. De holdt dels til på tundraen og dels i bjørkeskogbeltet.

Funn av rester

Mange steder i verden kan man finne rester av mammuter. I Norge (spesielt i Gudbrandsdalen) er det gjort 20 funn av tenner og skjelettrester etter mammut. Det er seks biter av kinntenner, elleve stykker av støttenner og fire deler av skjelettknokler. ¹⁴C-datering av disse mammutrestene antyder at de stammer fra dyr som levde her for mellom 40 000 og 50 000 år siden.
Noen steder i verden har støttenner som man har funnet til og med vært brukt til elfenben. I Sibir har man funnet mammuter meget godt bevart nede i isen og jorda på grunn av permafrosten. Derfor vet man en del om hvordan dyret så ut og hva det spiste.

Bruk i steinalderen

Steinaldermenneskene jaktet på mammutene og brukte sikkert støttennene og andre deler av dyret til forskjellige formål. Støttennene kunne brukes som materialer når de laget noen små hytter.

Helleristninger

På hulemalerier og helleristninger kan man se mange bilder av mammuter sammen med andre dyr. Man har også funnet bilder av drepte mammuter sammen med mennesker.
Continental Divide Trail

Continental Divide Trail (fullt navn: Continental Divide National Scenic Trail, forkortet: CDT) er en om lag 4 800 kilometer lang merket tursti mellom den meksikanske og kanadiske grensen i USA.
Stien følger det nordamerikanske kontinentale vannskillet langs Rocky Mountains, og går gjennom fem delstater – Montana, Idaho, Wyoming, Colorado og New Mexico. Turstien er en blanding av dedikerte stier og landeveier, og blir ansett å være 70% ferdig utbygget (2018). Deler som blir regnet som uferdig, må forseres langs bilveier av grus eller asfalt. Vandreruta kan fortsettes nordover inn i Canada til Kakwasjøen nord for Jasper nasjonalpark under navnet Great Divide Trail.
Continental Divide Trail utgjør sammen med Appalachian Trail og Pacific Crest Trail det som kalles Triple Crown of Hiking i USA.
Thunderbolt

Historie

Etter at bandet Lash Out i 1999 gikk lei av å spille hardcore etter flere år med problemer med plateselskaper, begynte de deretter å spille mer og mer "rocka" musikk med store doser av heavy metal. Bandets nye navn ble da Thunderbolt. Thunderbolt har søkt å skape tungmetall uten ironi og uten å være svulstige eller pretensiøse, men forsøker å smelte klassisk tungmetall band sammen med energien til nyere hardcoreband.
Etter å ha utgitt sin demo Bandits at 6 O'Clock i 2000 fikk bandet flere tilbud om platekontrakt og de signerte til slutt i Skandinavia med FaceFront / WME (og for Massacre Records utenfor Skandinavia) for deres utgivelse av debutalbumet Demons and Diamonds. Albumet ble rimelig godt mottatt i norsk og internasjonal presse. Albumet ble også omtalt i VG og Dagbladet, hvilket ikke skjer ofte med utgivelser i denne sjangeren.
Etter Demons and Diamonds spilte bandet flere konserter og festivaler i Norge, Tyskland og ellers i Norden i tidsrommet fra 2003 og ut 2005]
Innspillingen og miksingen av oppfølgeren ble etter sigende gjort ferdig sommeren 2005 og sluppet i løpet av februar 2006 under tittelen Love and Destruction.
Thunderbolt var ett av to oppvarmingsband for King Diamonds Europa-turné i 2006 og de var også oppvarmingsband for Sabatons Europa-turné i 2007.
Det tyrkisk-iranske angrepet i Nord-Irak i 2011

Bakgrunn

Iranske og tyrkiske sikkerhetsstyrker hadde vært i harde kamper med kurdiske geriljaer tidligere på sommeren. Den 17. juli kom det til trefninger mellom iranske og kurdiske styrker hvor kurderne hevdet at 21 iranske soldater mistet livet. Tyrkiske styrker hadde mistet omkring 40 soldater i kamper mellom juli og august.

Angrepet

Det iranske angrepet begynte med omfattende artilleriangrep og forsøkte bakkeinvasjoner, og iranerne mottok etterhvert omfattende tyrkisk støtte.
De første seks tyrkiske luftangrepene angrep 132 mål og tok livet av mellom 90 og 100 militante. Ifølge tyrkiske kilder ble også 80 militante skadet under operasjonen, som var rettet mot 73 skjulesteder, åtte våpenlagre og ni luftvern-stillinger.
Tenk om …

Tenk om ... er et musikkalbum med Marit Mathiesen, utgitt i 1980. Dette er hennes debutalbum. Albumet lå 13 uker på VG-lista og endte med 21.-plass som beste plassering.
Stavanger fengsel

Stavanger fengsel er et fengsel som ligger i Stavanger i Rogaland og er underlagt Kriminalomsorgens region sørvest. Fengselet har fire avdelinger med ordinær kapasitet på 71 plasser. Fengselet har egne avdelinger for kvinner og for rusmestring.
Stavanger fengsel ble tatt i bruk i sin nåværende form 9. oktober 2001. Bygningen var da rehabilitert og erstattet Stavanger Kretsfengsel som stod ferdig 1. oktober 1963.
Headland Peak

Headland Peak er et fjell med en høyde opp mot 875 moh på nordsiden av Geikiebreen, ved bunnen av Cumberland West Bay på Sør-Georgia. Det ble navnsatt av UK Antarctic Place-Names Committee etter Robert K. Headland, en biologisk assistent i British Antarctic Survey ved Grytviken, 1977–80 og 1981–82. Han var kurator på Scott Poler Research Institute fra 1987.